b'\n_START_ARTICLE_\nKalva\n_START_SECTION_\nTerminas\n_START_PARAGRAPH_\nLietuvos Visuotin\xc4\x97 lietuvi\xc5\xb3 enciklopedija kalva vadina pakilum\xc4\x85, kurios santykinis auk\xc5\xa1tis iki 200 m.  Auk\xc5\xa1tesn\xc4\x97 kra\xc5\xa1tovaizd\xc5\xbeio pakiluma jau gali b\xc5\xabti ir kalnas. Ta\xc4\x8diau, pvz., Did\xc5\xbeiosios Britanijos karin\xc4\x97 geografin\xc4\x97 \xc5\xbeinyba (Ordnance Survey) kalva laiko iki 1000 p\xc4\x97d\xc5\xb3 (305 m) nuo aplinkinio vyraujan\xc4\x8dio land\xc5\xa1afto lygio i\xc5\xa1kilus\xc4\xaf grunt\xc4\x85, o Oksfordo angl\xc5\xb3 \xc5\xbeodyno nuomone kalva gali b\xc5\xabti iki 2000 p\xc4\x97d\xc5\xb3 (610 m). Vokietijoje ir Lenkijoje, kur kra\xc5\xa1tovaizdis pana\xc5\xa1us \xc4\xaf Lietuvos, kalva gali b\xc5\xabti pavadinta pakiluma nuo 10 iki 300 m. Rusai kalva (\xd1\x85\xd0\xbe\xd0\xbb\xd0\xbc) vadina taip pat iki 200 m. nuo aplinkos pakilusi\xc4\x85 auk\xc5\xa1tum\xc4\x85._NEWLINE_Pailga kalva, kurios ilgoji a\xc5\xa1is 4-5 kartus didesn\xc4\x97 negu trumpoji, vadinama g\xc5\xabbriu arba drumlinu. Kalvag\xc5\xabbris susidar\xc4\x99s i\xc5\xa1 nuogul\xc5\xb3 vadinasi ozas. \xc5\xbdemuma aplink kalv\xc4\x85 vadinasi klonis.\n_START_SECTION_\nKalv\xc5\xb3 susidarymas\n_START_PARAGRAPH_\nKalvos pagal susiformavimo prie\xc5\xbeastis skirstomos \xc4\xaf skulpt\xc5\xabrines, kurios susidaro egzogenini\xc5\xb3 proces\xc5\xb3 surai\xc5\xbeytame pavir\xc5\xa1iuje ir akumuliacines, susidaran\xc4\x8dias susikaupus daug s\xc4\x85na\xc5\xa1\xc5\xb3. Skulpt\xc5\xabrines kalvas formuoja erozija, denudacija, egzaracija, abrazija, karstas, akumuliacines - ledyniniai, moreniniai, eoliniai, vulkaniniai, ufliuvioglacialiniai procesai._NEWLINE_Lietuvoje kalv\xc5\xb3 daugiausia Baltijos ir \xc5\xbdemai\xc4\x8di\xc5\xb3 auk\xc5\xa1tumose.\n_START_SECTION_\nPanaudojimas\n_START_PARAGRAPH_\nKai kurias statesnes kalvas jau nuo seno i\xc5\xa1mokta panaudoti \xc4\xafrengti \xc4\xaftvirtintoms gyvenviet\xc4\x97ms, gynybin\xc4\x97ms pilims statyti. Lietuvoje nema\xc5\xbeai toki\xc5\xb3 nat\xc5\xabrali\xc5\xb3 kalv\xc5\xb3, da\xc5\xbenai \xc5\xa1iek tiek pertvarkyt\xc5\xb3, padarant stetesniais \xc5\xa1laitus, tapo piliakalniais. Ta\xc4\x8diau yra ir \xc5\xbemogaus darbo kalv\xc5\xb3, vadinam\xc5\xb3 terpais, ant kuri\xc5\xb3, ypa\xc4\x8d Baltijos ir \xc5\xa0iaur\xc4\x97s j\xc5\xabros pakrant\xc4\x97je buvo \xc4\xafrengiamos \xc4\xaftvirtintos gyvenviet\xc4\x97s._NEWLINE_Ant kalv\xc5\xb3 ir net j\xc5\xb3 grandin\xc4\x97s yra i\xc5\xa1aug\xc4\x99 tokie miestai kaip Roma, Pary\xc5\xbeius, Vilnius, Tel\xc5\xa1iai.'